b'\n_START_ARTICLE_\nDaewoo DP-51\n_START_SECTION_\nZgodovina in zasnova\n_START_PARAGRAPH_\nKonec osemdesetih let 20. stoletja je Ju\xc5\xbena Koreja za\xc4\x8dela iskati ponudnike za izdelavo nove polavtomatske pi\xc5\xa1tole za potrebe lastnih oboro\xc5\xbeenih sil. Med pi\xc5\xa1tolami, ki so pri\xc5\xa1le na nate\xc4\x8daj je bila izbrana pi\xc5\xa1tola podjetja Daewoo, ki je dobila voja\xc5\xa1ki naziv Daewoo K5, kasneje, ko so za\xc4\x8deli pi\xc5\xa1tolo izdelovati tudi za civilni trg pa je postala bolj znana pod imenom DP-51. Serijska proizvodnja osnovnega modela se je za\xc4\x8dela leta 1990._NEWLINE_Leta 1993 sta na tr\xc5\xbei\xc5\xa1\xc4\x8de pri\xc5\xa1la \xc5\xa1e polkompaktni model DP-51S, ki je imela do leta 1995 naziv DP-51C, ter model DP40 v kalibru .40, izdelan za naboj .40 S&W. V letu 1995 pa je na trg pri\xc5\xa1el \xc5\xa1e kompaktni model, ki je prevzel ime DP-51C, polkompaktni model pa je dobil namesto oznake C (Compact), oznako S (Semi Compact)._NEWLINE_Pi\xc5\xa1tola deluje na browningovem principu kratkega trzanja cevi, pri katerem cev zaklepata dva obro\xc4\x8da na zadnjem delu cevi, tik pred le\xc5\xbei\xc5\xa1\xc4\x8dem naboja, ki nalegata na utore v zaklepi\xc5\xa1\xc4\x8du. Ogrodje pi\xc5\xa1tole je izdelano iz aluminijeve zlitine, cev in ostali vitalni deli pa iz jekla. Posebnost te pi\xc5\xa1tole je t. i. Fast Action delovanje, pri katerem akcija zaklepi\xc5\xa1\xc4\x8da napne kladivce in ga hkrati tudi sprosti, s tem, da spro\xc5\xbeilec ostane napet. Tako je za ponovno napenjanje kladivca potrebna veliko manj\xc5\xa1a sila kot pri klasi\xc4\x8dnem dvojnem delovanju spro\xc5\xbeilca. Za enojno delovanje spro\xc5\xbeilca lahko uporabnik kladivce napne tudi ro\xc4\x8dno._NEWLINE_Za varnost pokrbi obojestranska klasi\xc4\x8dna varovalka in varovalo udarne igle, ki prepre\xc4\x8duje pomik igle naprej, kadar spro\xc5\xbeilec ni pritisnjen. Pi\xc5\xa1tola je opremljena s klasi\xc4\x8dnimi odprtimi trito\xc4\x8dkovnimi nenastavljivimi merki._NEWLINE_Pi\xc5\xa1tola se polni z dvorednimi okvirji za 13 nabojev, ki so zamenljivi z okvirji za pi\xc5\xa1tole Smith & Wesson 59.'